CELEX: 32021D1796
Language: hu
Date: 2021-09-28 00:00:00
Title: A Tanács (EU) 2021/1796 határozata (2021. szeptember 28.) az Atlanti-óceán északkeleti körzete tengeri környezetének védelméről szóló egyezmény által létrehozott bizottságban az Észak-atlanti-áramlat és Jevlanov-fenékhegy védett tengeri terület (NACES védett tengeri terület) létrehozásáról szóló határozattal és a NACES védett tengeri területtel való gazdálkodásról szóló ajánlással kapcsolatban az Európai Unió által képviselendő álláspontról

2021.10.12.   
               
               
                  HU
               
               
                  Az Európai Unió Hivatalos Lapja
               
               
                  L 361/46
               
            
         A TANÁCS (EU) 2021/1796 HATÁROZATA
         (2021. szeptember 28.)
         az Atlanti-óceán északkeleti körzete tengeri környezetének védelméről szóló egyezmény által létrehozott bizottságban az Észak-atlanti-áramlat és Jevlanov-fenékhegy védett tengeri terület (NACES védett tengeri terület) létrehozásáról szóló határozattal és a NACES védett tengeri területtel való gazdálkodásról szóló ajánlással kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Atlanti-óceán északkeleti körzete tengeri környezetének védelméről szóló egyezmény (1) (a továbbiakban: az egyezmény), amelynek az Unió szerződő fele, 1998. március 25-én hatályba lépett.
                  
               
                     (2)
                  
                  
                     Az egyezmény 10. cikkének (3) bekezdése értelmében az egyezmény 10. cikkének (1) bekezdésével létrehozott bizottság (a továbbiakban: az OSPAR-bizottság) az egyezmény 13. cikkének megfelelően határozatokat és ajánlásokat fogadhat el.
                  
               
                     (3)
                  
                  
                     Az OSPAR-bizottság a 2021. október 1-jén tartandó 24. ülésén az Észak-atlanti-áramlat és Jevlanov-fenékhegy védett tengeri terület (NACES védett tengeri terület) létrehozásáról szóló határozatot, valamit egy, a NACES védett tengeri területtel való gazdálkodásról szóló ajánlást tervez elfogadni.
                  
               
                     (4)
                  
                  
                     Az OSPAR-bizottság tervezett határozata létrehozza a NACES védett tengeri területet és kijelöli annak határait.
                  
               
                     (5)
                  
                  
                     Az OSPAR-bizottság tervezett ajánlása iránymutatást kíván nyújtani a szerződő feleknek fellépéseik tekintetében és az ajánlás mellékletében meghatározott természetvédelmi célkitűzések megvalósítására irányuló intézkedések elfogadása során.
                  
               
                     (6)
                  
                  
                     Az OSPAR-bizottság két tervezett jogi aktusa szorosan kapcsolódik egymáshoz, ezért indokolt mindkettőről egyetlen uniós álláspontban rendelkezni.
                  
               
                     (7)
                  
                  
                     A tervezett jogi aktusok a környezetvédelemmel kapcsolatosak, amely az EUMSZ 4. cikke (2) bekezdése e) pontjának értelmében az Unió és a tagállamai megosztott hatáskörébe tartozik. A tervezett jogi aktusok nem olyan tárgykörbe tartoznak, amelyet az ilyen védelemre vonatkozó uniós szabályok már jelentős részben szabályoznak. Az Unió nem kíván élni azzal a lehetőséggel, hogy külső hatáskörét gyakorolja az e jogi aktusok hatálya alá tartozó azon kérdések tekintetében, amelyekhez kapcsolódóan hatáskörét az Unió belső vonatkozásban még nem gyakorolta.
                  
               
                     (8)
                  
                  
                     mivel az említett bizottság által hozandó határozat kötelező érvényű lesz az Unióra nézve, helyénvaló meghatározni az OSPAR-bizottságban az Unió által képviselendő álláspontot,
                  
               ELFOGADTA EZT A HATÁROZATOT:
         
            1. cikk
            Az OSPAR-bizottság 24. ülésén az Unió által képviselendő álláspont az, hogy az Unió támogatja az Észak-atlanti-áramlat és Jevlanov-fenékhegy védett tengeri terület (NACES védett tengeri terület) létrehozásáról szóló határozatnak és a NACES védett tengeri területtel való gazdálkodásról szóló ajánlásnak az elfogadását.
         
         
            2. cikk
            Az Unió képviselői az OSPAR-bizottság 24. ülése fejleményeinek fényében a Tanács keretében való további határozathozatal nélkül, a tagállamokkal helyszíni koordinációs megbeszélések keretében folytatott konzultáció alapján pontosíthatják az 1. cikkben említett álláspontot.
         
         
            3. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. Szeptember 28-án.
            
               
                  a Tanács részéről
               
               
                  az elnök
               
               S. KUSTEC
            
         
         
            (1)  HL L 104., 1998.4.3., 2. o.